LidanRubinov/Halacha-QA huggingface dataset:
שאלה: מהר"ל נתיב התורה: המהר"ל בנתיב התורה פרק ב כותב שהתורה נמשלה בשלושה משקים: מים, חלב ויין. ושלושת אלה הם חלקי התורה, שהחלב הוא הממוצע ביניהם, ולכן התורה נקראת משולשת. לאיזה חלקי התורה המהר"ל מתכווין וכיצד החלב הוא האמצעי?
תשובה: המידות שנרמזות במים ויין מפורשות על ידי המהר"ל עצמו בדרוש על המצוות (דף נז.) במים תלויים חיי הגוף ואין קיום לגוף בלא מים, ולכן המים נמשלו לצדדים הנוגעים לגוף - דהיינו המעשים שבתורה ובמצוות. היין לעומתם, אינו צורך הגוף אלא צורך תפנוקי הנשמה ומשפיע בעיקר על השכל ולא על הגוף, ולכן הוא מסמל את הצדדים הרוחניים שבתורה - לימוד התורה. כמובן שצדדים אלו בנויים מדרגות מדרגות, וגם בלימוד עצמו יש מים ויין, כלומר, לימוד הצד המעשי והנגלה של התורה, שהוא קרוב יותר לגוף האדם מפני שהוא עוסק בפן המעשי של התורה ולכן נמשל למים, ולימוד הצד הנסתר של התורה שכולו רוחני והוא נמשל ליין. (והדברים קשורים לתורה של העולם הזה, ולתורה של העולם הבא - ועיין במהר"ל, תפארת ישראל פרק יג ואכמ"ל) החלב הוא בעצם הדם (דם נעכר ונעשה חלב) הדם עצמו הוא גורם שהכוחות הרוחניים יוכלו להופיע בגוף הגשמי - והוא הכוח שמחבר בין הגשמי לרוחני, ובין המדרגות של התורה: אלה שעוסקות בגוף ואלה שעוסקות ברוח.
שאלה: ספירת העומר מוזיקה: הנני משרת בבסיס בשומרון ורוב היום אני במשרד עם עוד כ-7 אנשים, אני הדתי היחיד. כל שעות היום מופעל הרדיו במשרד. חשוב לציין שזה חלק מהשגרה היומיומית במחלקה עקב העבודה המונוטונית והמעייפת וזה מקובל, מעין "נוהל" לא כתוב שיש רדיו וככה אנשים מעבירים את היום ומצליחים לעבוד. מה עליי לעשות בימים אלו של ספירת העומר, האם עליי לבקש מהם לסגור את הרדיו כל תקופה זו? מהיכרותי את האנשים אני חושב שהם יסכימו מתוך כבוד אליי אבל זה יגרום לתסכול רב במחלקה, ואי נעימות (זה ממש חשוב לאנשים) ולירידה בתפוקה העבודה.
תשובה: לא כל מוסיקה אסורה בימי הספירה, האיסור חל רק על ריקודים ומחולות, ולכן רק מוסיקה לריקודים אסורה. כמו כן, מוסיקה המסייעת לעבודה מותרת. אם אפשר לבקש בדרכי נועם מוסיקה שקטה ראוי לעשות זאת אולם אם יש חשש שהבקשה לא תתקבל אתה אנוס ואין צורך לעזוב את המקום.
שאלה: צניעות בלבוש: כאשר אני נמצאת בביתי, האם מותר לי להסתובב בו עם מכנסיים שלא צמודות אבל שמכסות רק את הירך בלי הברך, וחולצה קצרה שלא מכסה את כל הזרוע, כשבבית אבי ואחי הגדול?
תשובה: לפני בני משפחה יש להתלבש בצניעות כפי שנוהגים בפני כל שאר האנשים. הרב שמואל הולשטיין
שאלה: מנהגי ספירת העומר: 1.האם מותר לקצוץ ציפורניים בספירת העומר? 2.האם מותר לנגן בספירת העומר? 3.האם ילד בגיל 14 מחויב לשמור את הספירה?
תשובה: 1. מותר. 2. לצרכי לימוד מותר, להנאה אסור. 3. כן ודאי. דינו כגדול לכל עניין. הרב שמואל הולשטיין
שאלה: הלבנת פנים בפירסום חובות לצדקה: אני משמש כאחד הגבאים של בית כנסת. כבר שנים מספר נהגתי לתלות על לוח המודעות של בית כנסת, בכל ראש חודש, פירוט עם הוצאות של אותו חודש והכנסות. ההכנסות הם בעיקר תשלומי דמי חבר ונדרים של מתפללים. את זה עשינו ברשימה שמית של כל מתפלל ומתפלל תוך ציון סכום אשר שולם על ידו בצבע כחול או סכום שהוא התחייב אך לא שילם בצבע אדום. לאחרונה קמו עוררים לנוהג זה בטענה שבכך יש הלבנת פנים של החייב. לדעתי שיטה זו הייתה יעלה מאוד לגבית תשלומים לבית כנסת, כלומר נעשה לדבר מצווה, מה גם שהדבר אכן נהג כבר שנים רבות והיה עליו הסכמה. האם אכן במצב זה שייך לחשוש להלבנת פנים?
תשובה: אינני חושב שיש לחשוש להלבנת פנים. זה מין תזכורת, הגבאי רוצה לאלץ את האנשים לשלם את נדרם. אם הגבאי יודע בוודאות שאין ביכולתו של אותו אדם לשלם, אין לפרסם אותו (זה כמו האיסור "לנגוש"). אם נהגו כך, הגבאים יכולים להמשיך באותה דרך.
שאלה: קבורת גוי עם יהודי: האם מותרת קבורת אשה גויה ליד בעלה היהודי בבית קברות יהודי? יש לי חברה גיורת שאמה גויה ואביה יהודי. הוריה נפטרו בהפרש של חודשיים ונקברו זה לצד זה בבית קברות יהודי, האם נעשה כראוי? הרב שטיפל בקבורה לא איפשר אמירת קדיש על האם הגויה אך התיר קבורתה לצד בעלה היהודי.
תשובה: צריך לשאול את הרב מה היו שיקוליו. ייתכן שהתחשב בעובדה שהמדובר בעולים מבריה"מ שנישואי התערובת אצלם הם תוצאה של דיכוי חמור. בתנאים אחרים אפשר היה ג"כ לקבור את שניהם יחד אולם לא בבית קברות יהודי.
שאלה: התלהבות בתפילה ויראת הרוממות: איזה ספרי מוסר עליי לקורא על מנת להחדיר את בי את יראת הרוממות של בורא העולם ("שיוותי ה' לנגדי תמיד")? אני לצערי לא חש כאב על חורבן הבית בעת התפילה ולא מרגיש התלהבות בעת שאני מתפלל איזה ספרי מוסר עלי לקרוא?
תשובה: ספרים רבים ישנם בנושאים אלו. אולם קשה לתת בזה הדרכה היות והספר צריך להתאים לרמתך ולנסיונך בלימוד. לכן עצתי כי תיגש לרב באיזור מגורך לימודך שידריך אותך בזה. הרב שמואל הולשטיין
שאלה: שני זוגות לקוועטר: בשבת הקרובה תחול אי"ה ברית לבננו. יש לנו שני זוגות שמתאימים להיות קוועטר. הזוג האחד כנראה מסיבות של טהרה לא יוכל להיות למרות שהם מאוד מאוד רוצים. האם יהיה אפשרי לצרף את שני הזוגות לשמש כקוועטרים ובכך גם לפתור את בעיית הזוג הראשון? אשמח לתשובה מיידית.
תשובה: מזל טוב! שתזכו לראות הרבה נחת. אכן ניתן לשלב את שתי הזוגות, כך שאת מעבירה לאשה, והיא לחברתה שמעבירה לבעלה, והיא תעביר לבעל של האשה הראשונה שיעביר לבעלך. הרב שמואל הולשטיין
שאלה: שירה בציבור: האם מותר ללכת לערב שירה בציבור שיש בו שירי א"י? הערב הוא מעורב.(אבל ישנה אפשרות שנשב בצד ואז לא נהיה לגמרי בתוך ההמון). אם לא: האם אסור מחמת תוכן השירים (אלו לא שירי קודש) או מחמת האווירה המעורבת?
תשובה: בגלל האוירה המעורבת אין ראוי לבוא לשם. אפילו אם זה שירי ארץ ישראל.
שאלה: שירת נשים: לכבוד הרב! עד לשנה הנכחית למדתי במוסדות חרדיים,למרות שכל אותה העת הגדרתי את עצמי חרדל"ניקית. בחרדי מאוד מקפידים ששום גבר לא ישמע שירת אישה, בין נשים רבות בין יחידה,כאשר לא מכירים אותה ובתקליט. בשנה הנוכחית אני לומדת באולפנה וקצת קשה לי לראות "קולות" בעינין שירת נשים, במיוחד כשזה לפעמים רב ששר עם כל בנות האולפנה, ובמיוחד לאור מה שצינתי בתחילת השאלה. האם צורות השירה שהזכרתי מותרות? אני נוהגת לפי הפסיקות של הרב מרדכי אליהו שליט"א אני חושבת שהוא אוסר את כל הדברים הנ"ל, האם מותר לי במקרה כזה לשיר עם עוד נשים ליד גברים?
תשובה: את יכולה לשיר. רב שנמצא בתפקיד אינו מקשיב לנשים השרות אלא עסוק בתפקידו. זה כמו רופא שבודק נשים שזה מותר לצורך רפואי.
שאלה: ללמוד ש"ס בע"פ: אני התחלתי השנה ללמוד בישיבה, ועושה מבצעים ללמוד בע"פ דפי גמרא, ואני ממשיך לחזור עליהם כל הזמן בע"פ (לא כל יום, בהדרגה כל פעם יותר זמן) ורציתי לשאול האם זה כדאי ללמוד את הש"ס בע"פ או שזה יעשה הרבה עומס בהמשך, וכדי רק לעבור פעם ב. על המסכת? רציתי לציין שלמדתי מתחילת השנה (שנה ראשונה בישיבה) חגיגה, תענית, סוכה עוד 20 דפים גומר, מגילה, ברכות למדתי 15 דפים, וכל החזרות לוקחות לי בערך 2:00-3:00 שעות, האם כדי להמשיך להשקיע מאמץ וללמוד עוד מסכתות או שחבל על המאמץ וכדי רק לעבור על המסכת? ועוד דבר, כשאני לומד אני לומד את כל התוכן ממש בלי להחסיר פרט (שמות רבנים, כמעט מדויק מה שאומרים וכו.), האם זה כדי או שאפשר פשוט לחזור על הענינים העיקריים?
תשובה: אם מצאת שיטה לעשות חזרות מהירות ולהספיק בהם הרבה ממה שלמדת יש בכך מעלה גדולה. העיקרון הוא שלא יהיה כל זמנך מופנה רק ללמוד מהיר ולהשקעה בחזרות מהירות. זה יכול להיות רבע מזמן הלימוד שלך. שלשת רבעי מהזמן אתה תהיה עסוק בלימוד בנחת ובהתבוננות. כשאתה לומד בנחת אין בעיה שתלמד דבר שכבר למדת אותו. עיקר ההבחנה הוא מה אופי הלימוד האם מדובר על לימוד ברוצה או על לימוד יסודי. רוב הלימוד צריך להיות לימוד יסודי. בנוגע לחזרות האם יש חשיבות לזכור גם את כל פרטי הפרטים או רק את העיקרים, נראה לי שזה תלוי בסוג הזכרון שיש לך. אולם אם זה דורש ממך מאמץ מיוחד לזכור את פרטי הפרטים עדיף בחזרות לחזור במהירות על העיקר ולא על כל פרטי הפרטים. חילך לאוריתא.
שאלה: שידוכים מבולבלים: אני בחורה כבת 24 ואני כרגע בתקופה של שידוכים, שהיא מאוד מתישה. לעיתים אני נתקלת בבחורים שמאוד פוגעים למרות שעשיתי בירורים, זאת אומרת, יש להם עקיצות כאלה שממש פוגעות ולא נעימות. לעיתים גם קרה לי, מספר פעמים, שבחור החליט שהוא לא מעוניין ואחרי מספר שבועות הוא חשב והגיע למסקנה שהוא מעוניין. לפעמים אני נתקלת באנשים לא ממש נחמדים בשידוכים וזה עושה לי חשק לעצור את הכל ולא להפגש יותר. מה דעתו של הרב, האם אני צריכה להפסיק עם השידוכים לעת עתה? זה פשוט שוחק אותי מאוד ואין לי כוחות לזה.
תשובה: באופן כללי התקופה הזאת היא תקופה מאד קשה. את צריכה אולי להעזר באימא או בחברה טובה שתעזור לך אולי להיות פחות רגישה. אולי את צודקת שאת נפגשת עם בחורים רבים שהיו מקולקלים במידותיהם. אולם גם אז עליך לבנות דרך תגובה שבו לא תיפגעי. ממה נפשך, אם מדובר על בחור עם מידות מקולקלות למה שהוא יצליח להפריע לך בחיים. הרי זה לא בא ממקום אמיתי. את צריכה להיות מוטרדת מן האמת והטוב ולא מדברים שאינם אמתיים וטובים. לכן מאד כדאי שתעזרי בחברה או במישהו אחר שתספרי לי על מה שעובר עליך והוא יוכל לעשות לך סדר ואולי לראות את הדברים בעין אחרת. לפעמים מכיון שאת נמצאת בסוד הענינים ואת מאד נותנת את עצמך בכדי להצליח בקשרים את חשופה יותר לפגיעות. כאן דווקא מי שבא מבחוץ יכול לעזור לך לראות הדברים במבט אחר. עצם זה שיש בך רגישות זוהי מעלה ולא חיסרון. אולם צריך לעבוד על כך שהרגישות שבך לא תהפוך אותך לאדם רגיש לנפגע במקומות שלא צריך להיפגע. אני מסכים איתך שאי אפשר להצליח בבניית קשר אם באים מותשים ואם באים עם חששות. לכן יש לפעמים מצבים שצריך לעשות פסק זמן מוגבל. אולם זה לא יכול להיות לזמן ארוך. זהו סדר הדברים שדרך ההכרויות האלו לבסוף נבנים בתים לתפארת. יתכן שאת צריכה לקבוע לעצמך כיצד את מתייחסת לקשר שעדיין לא עמוק. אולי את יותר מידי מהר נותנת את עצמך ולכן את אחר כך נפגעת. תפגשי אולם תתאימי את קצב ההיחשפות שלך לעדינות הנפש שיש בך. בחורים שאוהבים נשיות ורגישות דווקא ימשכו אליך על ידי כוח הצניעות והעדינות שבך. כך שכוח הצניעות גם ישמור עליך וגם יגרום לבניית הקשר. עלי והצליחי ותבשרי לנו בשורות טובות.
שאלה: איזור ים המלח לענין שמיטה: אשמח אם תוכלו לידע אותי ולמקם אותי במפת א"י לענין קדושת שביעית (כגון, ערבה). וכן האם איזור ים המלח נחשב לא"י לשמיטה, והאם יש שם איסור ספיחין?
תשובה: מכיוון שהנושא מאד מורכב ואין אפשרות לפרט בקיצור, על כן כדאי להתבונן במפה במשנת יוסף פ"ו מ"א. וכן בשו"ת משנת יוסף ח"ב סי' מב. בברכת התורה והארץ הרב יהודה הלוי עמיחי
שאלה: ביטול גרות: האם הרמב"ם באיסורי ביאה פרק יג הלכה יז אומר שאין שום אפשרות לבטל גיור, האם גם כשהיתה הונאה גמורה עדיין לא ניתן לבטל גרות?
תשובה: אין ספק שאם ידוע לנו בוודאות שהגר לא התכוון לקבל על עצמו תורה ומצוות גיורו לא חל כלל. הרמב"ם מדבר במקרה שכונתו לא ידועה לנו ואנו מסופקים מה הייתה כוונתו לכן הוא יצא מכלל העכו"ם וחוששין לו עד שיתבאר צדקותו. הרעש שהתעורר לאחרונה הוא על גר שעבר בחינות ובזמן עמידתו בפני ביה"ד הצהיר שהוא מקבל עליו תורה ומצוות אלא שלאחר זמן התברר שאינו מקיים, על כך אומר הרמב"ם: "ואפילו חזר ועבד עבודת זרה הרי הוא כישראל משומד" אולם גרותו שהייתה כדין לא מופקעת.
שאלה: לימוד תורה בטומאה: יש סיפור שהבעל שם טוב ישב עם חבורתו והתווסף אליהם יהודי פשוט שלא ידע לקרוא והנוכחים אמרו חידושי תורה אחד לשני עד שלפתע אמר הבעל שם טוב ליהודי הפשוט שיאמר איזה חידוש. היהודי הפשוט סיפר להם סיפור: פעם מכוון שהייתי בחובות שלחו אותי ואת משפחתי לבור וכל יום הורידו לנו מעט מזון. כל השלוש שנים הייתי שומע בלילות צעקות ובכי ובסופי השבוע הייתי שומע הצלה ושמחה. כאשר בשבוע האחרון לקראת יציאתי מהבור העצבות כל השבוע הייתה גדולה מתמיד ובסוף השבוע השמחה הייתה גדולה מתמיד.אזרתי אומץ מכוון שהייתי לקראת שחרור ושאלתי את הקולות מי אתם ולמה ככה התנהגתם. הם ענו שהם שדים וכל השבוע לא היה להם חיות כי הפרוש לא עשה כל עבירה - הוא כל היום רק למד תורה והיה בצום כאשר בסוף השבוע אשתו היתה מגישה לו כוס חלב ותמיד היתה עושה משהוא שהיה מכעיס אותו והמכעס היה לנו מזון. ובשבוע האחרון הוא גמר אומר בליבו וגם עשה השתדלות גשמית כדי שהכוס לא ישפך אך בסוף אשתו למרות הכל הכעיסה אותו והכעס היה גדול מתמיד. כאשר הסיפור הסתיים אחד מן הנוכחים התעלף - זה היה אותו פרוש. האם הסיבה שהשדים כל כך שמחו זה כי אותו פרוש למד תורה כל השבוע ואז היה להם יותר מזון או שאין שום קשר לזה שהוא למד תורה כל היום וגם אם הוא היה עובד למחייתו הם היו שמחים באותה המידה? האם המסקנה מכאן שיהודי שלומד תורה בטומאה עדיף שלא ילמד תורה כלל? האם המסקנה שכאשר יהודי נאלץ להיקלע למקום של פריצות אז עדיף לא ללמוד תורה בכזה מקום? האם המסקנה מכאן שעדיף לא ללמוד בישיבה בכלל מאשר ללמוד בישיבה חילונית?
תשובה: אין להסיק מסקנות מסיפור אחד. נכון שגדול שימושה של תורה יותר מלימודה אולם את היסודות אי אפשר ללמוד ללא התבוננות על דברי ח. יש מתח גדול בין הקומה הרוחנית של האדם לבין לימוד תורה. מחד יש ללמוד תורה באימה וביראה ומצד שני דברי תורה אינם מקבלים טומאה. ח במסכת ברכות דנים בענין. בשום מקום אין הדרכה של ח למישהו לא ללמוד תורה לאורך זמן. יש צד בגמ' שאמרו לאדם לפני שאתה לומד תורה אתה צריך להיטהר למשל מטומאת קרי ולטבול במקווה. ודאי שגם לאחר שאדם טבל במקווה הוא לא נהפך להיות צדיק עליון. יש לו עדיין על מה לעבוד. אולם מדובר על היחס הנכון ללמוד. בכדי לבנות יחס נכון ללמוד חכמים אמרו תעשה מעשה שיבנה בך יחס נכון ללמוד. הלימוד לא יוכל לפעול בך אם תבוא בליצנות ובקלות ראש. אם כן, העיקר הוא להבין שתורה היא דבר עליון וקדוש שבלעדיה ודאי לא נוכן להתעלות ולהבנות. אולם גם איתה נוכל להיבנות רק אם נכיר בכך שהיא דבר גדול וקודש. חכמים דיברו על לימוד תורה שלא לשמה. חכמים אמרו לעולם ילמד אדם שלא לשמה שמתוך שלא לשמה בא לשמה. מאידך חכמים אמרו שמי שלומד תורה שלא לשמה נוח לו שנהפכה שליתו על פניו. ההבחנה היא האם אדם לומד מתוך אמונה בתורה או שאדם לומד תורה בכדי לפגוע בתורה ולמצוא את הדברים התמוהים שבא בכדי לנגח אותה. כאן יש מקום לומר, שעדיף שלא ללמוד תורה במקום עם גישה חילונית מאשר ללמוד שם תורה. הבסיס בלימוד תורה זה אמונה. אם אדם מין וכופר ואין בו אמונה גם התורה שילמד לא תבנה אותו. אולם כל עוד שיש באדם אמונה גם אם הוא לא במדרגה מוסרית עליונה או שיש בו יצר התרופה שלו זה דווקא על ידי לימוד תורה. אם פגע בך מנוול זה משכהו לבית המדרש. יש אומרים שגם בבית המדרש יש מנוול ויצר רע. אולם המנוול שבבית המדרש ילך ויקטן לעומת זאת המנוול שנמצא מחוץ לבית המדרש ללא תורה ילך ויתגבר.
שאלה: תפירה וסריגה בזמן ספירת העומר: האם יש בעיה לסרוג כיפה חדשה או לתפור בגד חדש בימי ספירת העומר, ומה לגבי תיקונים בבגד ישן?
תשובה: מותר ואין בזה שום איסור.
שאלה: לתת יד לאשתי בטיול: בעל ואישה שהולכים לטייל ובדרכם עליהם לעבור במסלול עם סלעים ואבנים רבים וזה קשה לאישה, והיא כמעט ונופלת. האם מותר לבעל להושיט יד לעזרה בכדי למנוע ממנה ליפול או בכלל כדי להקל עליה?
תשובה: בזמן שהיא אסורה זה בעיה. שלא יגע בה ישירות אלא שילבשו כפפות, לכתחילה צריך לחשוב מראש שלא להיכנס למצב כזה. במצב רגיל אין בעיה שבעל יעזור לאישתו. אמנם אולי היה בעיה של מראית עין כאשר מדובר בפני ציבור. מוזכר שבעל לא יראה באישתו שום גילויי חיבה בפני אנשים אחרים, אבל להושיט יד בשביל לעבור מעבר קשה זה לא כל כך גילוי חיבה. כמובן שאדם לא יעזור לאישה אחרת, אבל לאשתו מותר. כמו שאדם נותן לחבירו יד כדי לעבור מכשול. טיול של זוגות חברים לסיני
שאלה: שמירת נגיעה בזמן נדה: בזמן שאישתי אסורה עליי. היא לא שומרת מספיק נגיעה ממני. היא מתקרבת אליי וקצת נוגעת בי. מה עליי לעשות?
תשובה: יש להסביר את חשיבות ההרחקה וללמוד ביחד הלכות נדה. יש לציין שאשה שמרגישה שהבעל מתרחק ממנה בזמן הנדה תמצא יותר צורך להתקרב אליו, לכן יש להרבות בחיבה ולא בקירבה בזמן הזה.
שאלה: כשרות ואירוח אצל הסבתא: סבתי מחללת שבת בפרהסיא בפני אחרים, ובפני המשפחה אינה מחללת. היא אומרת שבביתה היא מקפידה על כשרות. מצד א - איני יודע להצביע על דבר אסור שראיתי בביתה (מבחינת כשרות), ומצד ב - איני יודע אם אפשר לסמוך על זה, מאחר שאינני בטוח אם היא בקיאה בכללי הכשרות והאם כאשר תתעורר לה שאלה במטבח היא תפנה לרב אלא יותר נראה ש"תחליק" את זה. מה לעשות? ואם אסור או לא כדאי לאכול אצלה- אז כיצד יש לנהוג אצלה? ושמא יש דברים שכן אפשר לאכול? האם יש לחלק בין מאכלים חמים וקרים? פירות או דגים ובשר? וכד.
תשובה: אתה צודק בשאלתך ובחשש שאתה מעלה, ואכן אין לסמוך. אין בעיה לאכול דברים קרים או דברים סגורים שלא היא בישלה, כגון שקנתה לבן או לחם, דברים שלא באו במגע עם בישול, ולא שייך כאן בעית כשרות. אבל מה שבישלה, מי אמר שבדקה את הירקות מחרקים, ויש עוד בעיות.
שאלה: כיצד לנהוג במניין ש"טס"?: אני גר במקום ש"טסים" שם בתפילה. יש לי שלוש אופציות (בשחרית): 1. להתחיל ברכות שמע ישראל, שמע ישראל ושמו"ע לפני כולם- וכך להספיק קדושה. 2. לחכות כדי להתחיל עם החזן בחזרת הש"ץ. 3. להתפלל כרגיל, ולעולם לא להספיק לקדושה. באיזה אופן מבין אופציות אלו הכי כדאי לנהוג? והאם ניתן לנהוג כאופציה השניה לכתחילה אף אם בטוח שלא אספיק עימו את האל הקדוש שומע תפילה ומודים. ומה בכלל יותר חשוב- קדושה או להתחיל עם החזן?
תשובה: האופציה השלישית היא הנכונה ביותר. יש להשתדל שבזמן ששליח הציבור מגיע לקדושה אתה תהיה בין הברכות ואז תעצור ותקשיב לש"ץ ותכוון לצאת ידי חובה. הרב שמואל הולשטיין
שאלה: ברכה על נר הבדלה בערב יו"ט: כיצד ינהג על הנר בהבדלה שבערב החג, האם יכול לברך על הנר הרגיל או שצריך להדליק דווקא נר הבדלה, ואם צריך- כיצד ינהג כדי שלא ייגמר כל הנר הבדלה (אם אי אפשר לכבותו)?
תשובה: ניתן לברך על כל נר ואין חובה דוקא בנר הבדלה. לנר רגיל יש לצרף גפרור ללהבה על מנת שיהיה אבוקה. הרב שמואל הולשטיין
שאלה: האומר אחטא ואשוב ואחטא: אף פעם לא הבנתי מה שכתוב ברמב"ם ובגמרא, בעניין האומר אחטא ואשוב ואחטא. הרי תמיד כשאדם עושה חטא אינו עושה אותו במחשבה שלא יחזור בתשובה, אלא עובר בראשו במהירות מחשבות על כך שאחר כך ישוב ויצטער על זה אך יצרו הרע גבר עליו, אם כן- כל העבירות שאדם עושה הם כאלו, לא כן? ועוד, שמעתי על המושג "חוטא לאנסו", ולא ראיתי מקור בהלכה ברור לזה. לפי הבנתי, כל חטא הוא לאנסו, שהרי יצרו הרע אנס אותו, ואם עשה זאת דווקא- הרי הוא רשע, אז כל חטא הוא "חוטא לאנסו" ופטור?
תשובה: הגדרת ח האומר אחטא ואשוב אינה מתיחסת לאיך שאדם מתייחס לחטאו. עיקר הכוונה זה כיצד האדם מתייחס לתשובתו. התשובה אינה מתקבלת אם בעת התשובה האדם אומר אני עכשיו אעשה תשובה זמנית בכדי להראות לזמן מוגבל טוב אולם כבר בעת התשובה הוא מתכנן את החטא שיעשה לאחר פרק זמן. זוהי אינה תשובה. בעת התשובה עליך לחשוב על כך שברצונך לקבע בתוכך את הרצון לטוב ותיקון. החיים שלנו בנויים מעליות וירידות. בזמן העלייה צריך שזהו יהיה הרצון הקבוע שלי. למרות שלאחר מכן יתכן שיהיה רגע של ירידה אולם בזמן הירידה אני מתפלל וזועק בתוכי שהירידה תהיה מקרית לארעית אצלי. אני סובל מהירידה ושמח בעליה. כך הולך ונקבע באדם כוח הטוב כרצון היותר חזק ושולט בתוכו. יש בחינות שונות בהגדרת אונס ורצון. האונס ההלכתי הינו אונס שבו האדם לא יכל להימנע פיזית מעשיית החטא. אולם יש בחינות אחרות שבהם אדם מוגדר כאנוס נפשית. אולם אדם לא יכול לבנות על כך שהוא אנוס נפשית שהרי יש בחירה חופשית. בידו של האדם להחליט האם הוא פותח ליצר הרע פתחים שבהם יכנס או שהוא מנסה לסגור לו את הפתחים. גם את יצר הרע אנו מזינים או ממתים. המשימה שלנו להרעיב את יצר הרע. זהו כוח הבחירה החופשית ועל כך אין טענת אונס.
שאלה: כיצד יש היתר ללכת במקומות פרוצים?: על פי הגמ בבבא בתרא דף נ"ז ע"ב, בעניין שאסור לאדם ללכת למקום אם הוא יודע שיהיה שם מראה לא צנוע או שילך שם רק אם הוא בטוח שיעצום עיניו. א. איך זה מסתדר עם: "אין אפוטרופוס לעריות"? הרי אם "אין אפוטרופוס לעריות" אזי תמיד יהיה אסור ללכת שם, ומדוע חילקה הגמרא? ב. כיצד יש המתירים כיום ללכת ללמוד במקומות מעורבים או בכלל לחיות בישובים או ערים שידוע שיש בהם פריצות? ובכלל כיצד יש לנהוג היום ברחוב מבחינת הצניעות, ע"פ מקורות ח נראה שאין לצאת מפתח הבית? מה המקור ההלכתי המתיר לנו לחיות במקומות כאלו ולא להסגר כמו החרדים?
תשובה: א. מדובר בדבר שיכול להישמר. "אין אפוטרופוס לעריות" נאמר לגבי ייחוד, שלא יכול אדם לומר אני אתייחד ולא יקרה כלום. אבל ללכת במקום שיכול לשלוט בעצמו ולא להסתכל, אין בזה איסור. ב. אדם צריך להיזהר לא להסתכל או לעצום עניים, ברור שלכתחילה אסור לאדם להנות מזה. אך אין לנו אפשרות להיסגר עד כדי כך, וכשאדם אנוס הוא לא מתכוון להנות מזה, וזה לא אסור.
שאלה: בישול והטמנה בשבת: חמין או תבשיל כל שהוא העומדים על הפלטה בשבת: א. האם מותר להרים המכסה כדי להסתכל אם נשרף ואח"כ לסגור? ב. האם מותר להוסיף מים (רותחים או פושרים) כדי שלא יישרף? ג. האם יש הבדל בין אשכנזים לספרדים ובין אם הסיר על גב הפלטה ישירות או על כלי שני? ד. האם וכיצד ניתן לכסות את התבשיל על ידי מגבת וכד (כדי שלא יטמין), א. קודם השבת? ב. בתוך השבת? ג. לכסות מן הצד או רק מלמעלה?
תשובה: א. מותר במידה והתבשיל מבושל כל צורכו. ב. מותר להוסיף מים בנחת מסיר שעומד על גבי הפלטה או ממיחם. ג. לעניין השאלה הקודמת - אם הסיר רותח, אין הבדל. ד. קודם השבת מותר ללא הגבלה. בשבת מותר לשוב ולכסות במידה והיה מכוסה לפני שבת, ואל לא היה מכוסה קודם השבת מותר לכסותו בתנאי שלא מכסים מכל צדדיו. הערה: בדינים אלו ישנם דעות רבות בין האחרונים, נקטנו פה כשיטת מו"ר בעל ה'שמירת שבת' הרב שמואל הולשטיין
שאלה: גדר השמעת קול בשבת: מהו גדר השמעת קול בשבת? א. מדוע התירו מאוורר, אף אם מעט מרעיש, ואסרו מכונת כביסה, אף אם שקטה לחלוטין? ב. מי מחליט מה מרעיש ועל פי מה הוא מחליט זו, על פי אילו מקורות בהלכה בדיוק?
תשובה: קודם כל, מי אמר שאסרו מכונת כביסה אם היא שקטה ביותר, אם היא שקטה ביותר וודאי שמותר. לכולי עלמא ח אסרו השמעת קול של נעימת שירה, אבל לא אסרו סתם קול. לפי שיטת יהודי אשכנז, אם יש רעש גדול יהיה אסור, כיון שרעש גדול זה זלזול בשבת. ולפי שיטת יהודי ספרד זה מותר. אם היום מכונת הכביסה תעשה רעש בדומה למקרר שעובד או מדיח כלים, שהרעשים נמוכים יהיה מותר לכולי עלמא.
שאלה: קריאת שמע לפני התפילה: האם מותר לכתחילה להתפלל ק"ש במלואה בקורבנות ולכוון לצאת ידי חובה, אם מתפללים בביה"כ שמריצים את הק"ש? בערבית מותר להתכוון לא לצאת ידי חובה הק"ש בציבור ולכוון לצאת בק"ש שיגיד אחרי התפילה?
תשובה: לכתחילה יש לקרוא ק"ש בצמוד לברכות ק"ש ולכן לכתחילה יש לצאת ידי חובה דוקא בקריאת שמע שקוראים כשמברכים את ברכות ק"ש, ואדרבה כתוב בפוסקים שיתכוון שלא לצאת ידי חובה בק"ש שקורא בקרבנות ע"מ לצאת ידי חובה בק"ש שקורא בצמוד לברכות.
שאלה: מי כתב את הקבלה: אני מסתקרן מאוד לדעת מי כתב את הקבלה האם אתה יכול להגיד לי?
תשובה: יסוד תורת הקבלה הוא ספר הזוהר. אותו כתבו רבי שמעון בר יוחאי ותלמידיו. לאחר שהספר התגלה נכתבו הרבה ספרים, מרבנים שונים, המרחיבים ומבארים את חכמת פנימיות התורה. בראשם עמד האר"י הקדוש ותלמידו הרב חיים ויטאל. וכך המשיכה תורה זו בין חכמי ישראל ונקראה בשם תורת הסוד. הרב יצחק גרינבלט
שאלה: שמירה בין בשר לחלב: עד היום הייתי שומר 5 שעות דקה (להתחיל את השעה השישית). האם באמת מותר לעשות כך? שמעתי שיש לכך ביסוס.
תשובה: אין לזה ביסוס, אלו שנוהגים לשמור שש שעות, צריכים לשמור שש שעות שלימות.
שאלה: לעמוד מול הכהן בברכת כהנים : אני לא כהן אבל אני יושב במקום של סבא שלי, ממקימי בית הכנסת. אני יושב בצד השמאלי של ארון הקודש. אני יושב בסוף השורה שבתחילת השורה יושב אדם מבוגר מאוד. האם בזמן ברכת כהנים אני צריך להטריח את המתפלל הזקן כדי שאני אוכל לצאת להיות מול הכהן ולא לצידו?
תשובה: אם אתה ממש בצד הכהנים (וכלל לא מאחריהם) אין שום בעיה כלל. אם אתה קצת מאחריהם תנסה במידת האפשר להתקדם לפניהם, אולם אם הדבר כרוך בהטרחת היהודי המבוגר אזי הישאר במקומך. הרב שמואל הולשטיין
שאלה: שינוי לחצנים בשעון שבת בשבת: אם כיוונתי את השעון שבת לשעה מסויימת, האם מותר לי להוריד מס לחצנים בשבת ע"מ להפסיק את פעולת המכשיר מוקדם יותר? אם התשובה שלילית, מה עושים במצב דחוף, למשל, אם המכשיר זה סדין חימום ויש סכנה, או שהמכשיר הוא מאוורר ואם הוא יפעל כל הלילה אקום מצונן, וכו וכו.
תשובה: זה דיון האם זה נחשב גרמא או פעולה של האדם. זה לא כל כך פשוט. אם יש צורך גדול, אפשר לסמוך על אותם השיטות שזה מותר כדי למנוע הפסד.
שאלה: אופן ביצוע לחם משנה בברכת המוציא: בברכת המוציא עם לחם משנה: איך צריך להגביה את החלות, האם ההגבהה כוללת גם את הסכין? ואיזה חלה יש לבצוע (ימין שמאל, עליונה תחתונה)? והאם יש להעביר את הסכין על שני החלות או רק על החלה המיועדת לביצוע? וכן האם יש רק להעביר את הסכין או גם לבצע חיתוך? שאלתי היא במנהג ספרד או חסידי (לא ספרדי)
תשובה: בזמן הברכה מגביהים את החלות ללא הסכין. בליל שבת בוצעים את החלה התחתונה (לכתחילה צריך שתהיה קצת יותר קרובה לבוצע מהעליונה). בבוקר ובסעודה שלישית את החלה העליונה. יש ליצור סימן עם הסכין בחלה אותה מתכוונים לבצוע, ולאחר הברכה לבצוע בסימן. הרב שמואל הולשטיין
שאלה: הנחת תפילין ביום העצמאות: האם ביום העצמאות מצוות הנחת התפילין הינה כביום טוב?
תשובה: ביום העצמאות יש להניח תפילין כרגיל.
שאלה: "המקום ינחם אתכם": מה פרוש המשפט "המקום ינחם אתכם"?
תשובה: המקום הוא כינוי לקב"ה שהוא מקומו של עולם, כלומר שכל העולם קיים בזכותו והוא מעמידו. ואנחנו אומרים לאבל את הנחמה, שהקב"ה ינחם את האבל עם שאר עם ישראל שהם אבלים על חורבן ירושלים.
שאלה: קבלת התורה: כאשר קיבלו את התורה מסיני האם קיבלנו את כל התנ"ך או רק את התורה? כי לפי מה שאני יודע דוד כתב את התהילים ושלמה כתב את שיר השירים וקהלת, ואם קיבלנו רק את התורה היכן קיבלנו את הנביאים ושאר הכתובים?
תשובה: משה רבינו קיבל את חמישה חומשי תורה בלבד. הנביאים שבאו אחריו כתבו לנו דברי נבואה נוספים במשך השנים וכל נבואה שיש לה השלכה לדורות (ולא רק לדור הנביא) נכתבה ונכנסה לספר הספרים. אכן היו דיונים בין חכמינו מה להכניס לתנ"ך ומה אינו צריך להיות בתוך התנ"ך ולאחר שחתמו את התנ"ך אי אפשר להוסיף עוד ספרי נבואה.
שאלה: ההורים אוכלים יבול נכרי: אני נער בן 16, לומד בישיבה מסוימת בי-ם. בישיבה בה אני לומד האוכל המוגש הוא כולו מ"אוצר הארץ", ולכן אין לי שום בעיה. אולם לצערי, בביתי הורי אוכלים הרבה מאוד "יבול-נכרי", לא מחו"ל אלא מהרש"פ. מצד אחד איני רוצה לפגוע בהורי (הם שמים לב ומאוד נעלבים), כמו"כ גם לא נעים לי להתנזר מירקות במשך החופשים והשבתות בבית (א"א לאכול מרק כי יש ירקות, עוף - כי זה ברוטב עגבניות, תפו"א - כי זה ירק וכו ). מצד שני קשה לי לאכול בידיעה שאני מפרנס נוכרים (וזו גם רוח הפסיקה שקיבלתי מרבותי). מה עלי לעשות (א"א להתחמק, הם כבר שמו לב שזה הסיבה שאני ממעט לאכול)?
תשובה: תעשה מין פשרה. תאכל את המינימום כדי שהוריך לא יפגעו.
שאלה: לענוד תכשיטי קבלה: בתקופה האחרונה נכנסו לאופנה כל מיני תכשיטי קבלה למיניהם, כגון: תכשיטי חמש המתכות. שמעתי כי יש עניין אמיתי לפי הקבלה בחמש המתכות וברצוני לדעת האם זה נכון ואם באמת יש עניין לענוד תכשיט כזה?
תשובה: אני לא שמעתי דבר כזה. כל דבר שלא מוזכר בהלכה, צריך להימנע ממנו. זה לא דרכה של התורה להיגרר אחר כל מיסטיקה. "תמים תהיה עם ה' אלוקיך", יש חוקיות שהטביע הקדוש ברוך הוא בעולם, ועל פי זה אדם צריך ללכת. וודאי שחובה להאמין בחכמה הפנימית ובקבלה. אבל מקבלה מעשית צריך להיזהר. קבלה זה לא בשביל הציבור הרחב, אלו דברים עמוקים בחכמת האלוקות. ואין לעשות סגולה ומיסטיקה מאבנים ומתכות.
שאלה: אכילה לפני התפילה בשבת לבנות: האם מותר לבנות לאכול לפני תפילה בשבת?
תשובה: אין לאכול בשבת בבוקר קודם קידוש. אולם יש להגדיר מתי חייבים בקידוש: גברים מתחייבים בתפילה, כך שקודם לתפילה יכולים לאכול (בכפוף לדיני אכילה קודם לתפילה) וכן הדין בנשים הנוהגות בקביעות להתפלל. אולם נשים שאינן נוהגות להתפלל, כגון: המטופלות בילדים, אלא אוכלות מיד אחרי שאומרות ברכות השחר וכו', אסור להן לאכול ולשתות קודם לקידוש (אלא אם כן הן חלשות במיוחד ואין להן אפשרות לקדש). הרב שמואל הולשטיין